Terry Pratchett
Terence David John Pratchett, (rođen 28. travnja 1948., u Beaconsfieldu; Buckinghamshire, Engleska - 12. ožujka 2015.) bio je engleski pisac humoristične fantastike, najpoznatiji po svome Discworld (svijet Diska) serijalu.
Do ožujka 2005. njegove su knjige diljem svijeta prodane u otprilike 40 milijuna primjeraka.

Životopis 

Terry Pratchett rodio se 1948. u Beaconsfieldu. Svoje školovanje pripisuje osnovnoj školi u Wycombeu i beaconsfieldskoj javnoj knjižnici.

Radeći kao novinar, Pratchett je obavio razgovor sa Peterom Bander von Durenom, stručnjakom za britansku heraldiku, u to vrijeme suvlasnikom male izdavačke tvrtke. Tijekom susreta, Pratchett je spomenuo kako ima dovršen jedan rukopis, The Carpet People (Ljudi iz saga). Bander van Duren i njegov poslovni partner, Colin Smythe, objavili su knjigu 1971.

1980. zaposlio se kao govornik za odnose s javnošću Centralne komisije za opskrbu elektricitetom na području koje je pokrivalo nekoliko nuklearnih elektrana; kasnije se šalio kako je pokazao vrlo dobar instinkt za pravovremenu promjenu karijere toliko skoro nakon nuklearne nezgode na Otoku Tri Milje (Pennsylvania, SAD).

Pratchett je dao otkaz Centralnoj komisiji 1987. i potpuno se posvetio pisanju knjiga; od tada mu je često uspijevalo izdati i po dvije knjige godišnje. Prema  godišnjaku prodavača knjiga iz 2005., Pratchettove su tvrdoukoričene knjige u 2003. iznosile 3.4% prema količini i 3.8% prema vrijednosti na tržištu fikcije, stavljajući ga na drugo mjesto iza J. K. Rowling (6% količinski i 5.6% vrijednosno), dok su mekoukoričena izdanja bila na petome mjestu sa 1.2% po količini i 1.3% po vrijednosti (iza Jamesa Pattersona (1.9% i 1.7%), Alexandera McCalla Smitha, Johna Grishama te J. R. R. Tolkiena).

1998. Terry Pratchett odlikovan je medaljom Reda Britanskog Carstva (OBE) za svoj pridonos književnosti. Tipično, njegov ironični komentar bio je: "Mislim da se 'pridonos književnosti' vjerojatno sastoji od suzdržavanja od pokušaja pisanja iste." Dodijeljeni su mu i počasni doktorati književnosti na Sveučilištima u Warwicku (1999.), Portsmouthu (2001.), Bathu (2003.) te Bristolu (2004.).

Njegova kćer Rhianna Pratchett (rođena 1976.) je novinarka i "slučajna kolekcionarka mačaka"; također je napisala fantastičnu novelu Dijete Kaosa objavljenu uz videoigru Beyond Divinity, a trenutačno radi na scenarijima za PS3 igru Heavenly Sword te Xbox 360/PC igru Overlord. Članica je Ceha pisaca Velike Britanije.

Pratchett nabraja u svoje zanimacije: "pisanje, šetanje, računala, život." Poznat je po svojoj navici da nosi velike, crne šešire, što je očito na slikama s korica njegovih knjiga. 2003. Pratchett je utvrdio svoj status jednog od najpopularnijih britanskih autora pridruživši se Charlesu Dickensu kao jedini autor sa pet knjiga na BBC-jevom popisu Big Read top 100 (od kojih su sve na popisu bile Disksvijet knjige).

31. srpnja 2005. Pratchett je kritizirao medijsku eksponaciju autorice Harryja Pottera, J. K. Rowling, izjavivši da se čini kako određeni članovi medija 'misle da je daljnje uzdizanje J. K. Rowling ostvarivo jedino na uštrb ostalih pisaca'.

Terry Pratchett ima titulu Cijenjenog podržavatelja u Britanskom humanističkom udruženju.

Bibliografija

Disksvijet 

Sadržavajući preko četrdeset knjiga, Discworld (Disksvijet) serijal je humoristično i često satirično fantastično djelo koje Disksvijet koristi kao alegoriju za naš svakidašnji život. Ime "Disksvijet" dolazi od činjenice da je svijet opisan kao veliki disk koji leži na leđima četiriju divovskih slonova koji opet stoje na divovskoj kornjači, velikoj A'Tuin, koja pliva kroz svemir. Glavne parodirane teme uključuju likove i ideje iz fantastične i znanstveno-fantastične umjetnosti, filmove Ingmara Bergmana, Australiju, snimanje filmova, novine, rock and roll glazbu, religiju, filozofiju, Egipat, politiku veleučilišta te monarhiju. Pratchettov roman Čudesni Maurice i njegovi učeni glodavci osvojio je Carnegie Medalju 2001 za najbolji dječji roman.

Povezana djela 

Zajedno s Ianom Stewartom i Jackom Cohenom, Pratchett je napisao Znanost Disksvijeta (1999.), Znanost Disksvijeta II: Kugla (2002.) te Znanost Disksvijeta III: Darwinov sat (2005.). Spomenute knjige imaju poglavlja koja se izmjenjuju iz fikcije (smještene na Disksvijetu) u (relativno) ozbiljnu znanstvenu raspravu.

Bromelijada 
1988. Kamiondžije
1990. Kopači
1990. Krila

Johnny Maxwell trilogija 
1992. Samo ti možeš spasiti čovječanstvo
1993. Johnny i mrtvaci
1996. Johnny i bomba

Ostala djela 
1971. Ljudi iz saga
1976. Tamna strana sunca
1981. Sloj
1989. Čistokrvna mačka (s Grayem Jolliffeom)
1990. Dobri predznaci (sa Neilom Gaimanom)

Adaptacije

Stripovi 
Romani Boja magije, Čudesno svjetlo, Mort, i Straža! Straža! su adaptirani kao stripovi.

Kazalište 

Nekoliko je Pratchettovih romana njegov veliki fan i čest suradnik Stephen Briggs preradio u kazališne drame, mnoge od kojih su i objavljene.  One uključuju:

Sestre suđenice: Drama (1996)
Mort: Drama (1996)
Johnny i mrtvaci (1996)
Čudesni Maurice i njegovi učeni glodavci
Straža! Straža!: Drama (1997)
Ljudi s oružjem: Drama (1997)
Maskerada (1998)
Carpe Jugulum
Istina (2000)
Zanimljiva vremena (2002)
Noćna Straža (2002)
Čudovišna postrojba (2004)
Jingo
Going Postal

Televizija 

Johnny i mrtvaci pretvorena je u TV serijal 1995.; glumili su Andrew Falvery, Brian Blessed i George Baker.

U siječnju 2006. BBC je prikazao trodjelnu adaptaciju Johnny i bomba; glumili su George MacKay, Zoë Wanamaker i Keith Barron.

Dvodjelna filmska verzija Hogfathera (Disksvijet verzija Djeda Mraza) snimljena je za Sky One i premijerno prikazana 17. i 18. prosinca 2006. u HDTV razlučivosti na Sky One HD. U glavnim ulogama bili su David Jason te glas Iana Richardsona. Pratchett ima kratku ulogu kao izrađivač igračaka.

Bromelijada je adaptirana kao stop-animiran serijal za Thames Television.

Sestre suđenice i Glazba za dušu također su adaptirane kao animirani serijali za Channel 4.

Igre igranja uloga (RPG) 
Discworld MUD, besplatna je, iznimno opsežna, online igra osnovana na serijalu.

GURPS Discworld (Steve Jackson Games, 1998) i GURPS Discworld Also (Steve Jackson Games, 2001) su RPG izvorne knjige koje su napisali Terry Pratchett i Phil Masters te opisuju unutrašnja pravila Disksvijeta i naracije.

PC i konzolaške igre 

Disksvijet je također adaptiran u brojnim video igrama raznih formata, od Sege Saturn do MS DOS-a. Najznačajnije uključuju:

The Colour of Magic, prva igra bazirana na serijalu, također i jedina vjerno prenesena iz istoimenog romana. Izdana je 1986. za Sinclair ZX Spectrum.

Discworld, animirana je point-and-click avantura  iz 1995. (Teeny Weeny Games, Perfect 10 Productions)

Discworld II: Missing, Presumed...!?, nastavak je na Discworld, 1996. (Perfect Entertainment)

Discworld Noir, prva je "3D" avantura (sa prerenderiranim pozadinama i likovima, dok je jedino glavni lik većinu vremena renderiran u stvarnom vremenu) bazirana na Disksvijet serijalu, te je također primjer parodije na film noir. (Perfect Entertainment, GT Interactive) objavljena za IBM PC, PC, te PlayStation, 1999., no jedino u Europi.

Filmovi 

Pratchettov roman The Wee Free Men je u pripremi za snimanje filmske adaptacije u režiji Sama Raimija, navodno čim on završi rad na Spidermanu 3 (koji se očekuje u 2007.).

Film prema romanu Good Omens (Dobri predznaci) koji je Pratchett napisao u suradnji s Neilom Gaimanom već je duže vrijeme u "produkcijskom paklu", iako su Johnny Depp, Robin Williams i Terry Gilliam pokazali zanimanje za projekt.

Osobine 

Terry Pratchett ne krije vanjske utjecaje u svome radu; oni su glavni izvor humora. Često ubacuje likove iz popularne kulture, ali ih začinjuje neočekivanim aspektom. Te su reference poprilično doslijedne te na Internetu postoje fan-stranice koje ih izlistavaju i često objašnjavaju. Jedna od najpoznatijih je Annotated Pratchett File, .

Pokraj svog prepoznatljivog spisateljskog stila, Pratchett je poznat po upotrebi fusnota u svojim knjigama, fusnota koje često uključuju komično udaljavanje od naracije ili komentar na naraciju; takve su fusnote češće u njegovim ranijim djelima.

Još jedna osobina Pratchettovog stila pisanja jest ta da većina njegovih knjiga nije podijeljena u poglavlja. Pratchett je sam izjavio da ovo čini jer se život ne odvija u poglavljima, kao ni većina filmova, te da ni Homer nije pisao u poglavljima. Tvrdi da su poglavlja nepotrebna u knjigama napisanima za odrasle. Ipak, postoji i nekoliko iznimki; knjiga Going Postal ipak je podijeljena u poglavlja.

Pratchett je jedan od prvih autora koji je Internet koristio za komunikaciju s fanovima te je često ostavljao komentare na Usenet newsgrupi alt.fan.pratchett od 1992.

Korice svih Disksvijet romana izdanih u Velikoj Britaniji oslikavao je Josh Kirby do svoje smrti u 2001. Zamijenio ga je Paul Kidby.

Prijevodi 

Pratchettov humoristični stil često uključuje igre riječima i viceve koji se jedva ili uopće ne mogu prevesti na ostale jezike. Zato on ostaje najpopularniji na engleskom govornom području, a fanovi srčano preporučaju svima koji znaju engleski da čitaju Pratchetta u originalnom obliku.

U Hrvatskoj je ponajviše Pratchettovih knjiga dosad prevedeno u izdanju Marjan knjige (Disksvijet serijal, iliti Svijet Diska), a Dobri predznaci mogu se naći u zbirci SF&F priča Monolith #3.

Vanjske poveznice 
 Terry Pratchett Books službena stranica Terryja Pratchetta
 The L-Space Web - Discworld portal
 Discworld Wiki - wiki posvećen Discworldu
 Searchable Quote Database  baza podataka s citatima iz Pratchettovih knjiga
 Terry Pratchett Message Board

Britanski pisci
SF-pisci
Authority control